Emlékeztető
a Kovács Máté Alapítvány Kuratóriumának 2003. évi első üléséről

Időpont: 2003. február 21. 14 óra
Helyszín: Magyar Könyvtárosok Egyesülete, tanácsterem (1054 Budapest Hold u. 6.)
Jelen vannak: 
	Barátné Hajdu Ágnes
Bényei Miklós
	Kovács Ilona
Suppné Tarnay Györgyi
Szabó Sándor
Tóth Gyula (a Kuratórium elnöke)
Hangodi Ágnes (a Kuratórium titkára)
Távol vannak:
Szerafinné Szabolcsi Ágnes (betegség miatt email-ben kimentette magát)

Az elnök köszöntötte a jelenlévőket, örömmel emelve ki, hogy újabb hosszabb külföldi szakmai tanulmányútja előtt az ülésen Kovács Ilona is részt tud venni; majd ismertette az ülés napirendjét (a tavalyi év második kuratóriumi ülése a tagok rendkívül sokrétű és időigényes oktatói elfoglaltsága miatt maradt el):
1.	a kuratóriumi tagok beszámolója az előző kuratóriumi ülésen vállalt feladataik teljesítéséről,
2.	az Alapítvány pénzügyeinek áttekintése,
3.	az Alapítvány céljai között megjelölt pályázat kiírási körülményeinek meghatározása.

1. napirendi pont:
Az elnök levelet küldött valamennyi könyvtárosképző tanszék vezetőjének, amelyben felhívta a figyelmet Kovács Máté halálának 30. (2002.) és születésének 100. évfordulója (2006.) méltó megünneplésére és javasolta, hogy a tanszékek írjanak ki PhD-, szakdolgozati és tudományos diákköri dolgozati javaslatként Kovács Máté nevével fémjelzett témákat. A kiküldött levelekre válasz nem érkezett, a halálozási évfordulóról megemlékező programról nem értesültünk.
Hangodi Ágnes minden kuratóriumi tagnak átadta az Alapítvány pénzeszközeiről szóló könyvelői kimutatást (ld. mellékletben), beszámolt az Alapítvány számára a tavalyi évben felajánlott adó egy százalék összegéről (50.140,- Ft), bemutatta a könyvtári szaksajtóban az Alapítvány tevékenységéről szóló, a felhívást tartalmazó cikkeket (3K, Könyvtári Levelező/lap, Katalist), jelezte, hogy a felhívásra anyagok eddig az Alapítványhoz nem érkeztek. Közölte, hogy az idén is meghirdetésre került az adó egy százalékkal kapcsolatos felhívás a Katalisten és a Levelező/lapban. Emlékeztette a kuratóriumi tagokat, hogy a könyvelőnek évente kifizetett összeg mértékében az Alapítvány pénzeszközei a korábban többször felvetődött módon általuk is növelhetők (támogatás csekken történő befizetéssel – a csekkek kiosztása megtörtént).
Kovács Ilona köszönetet mondott az Alapítvány munkájáért és a leszármazottak nevében további anyagi támogatást ajánlott fel, amennyiben a Kovács Máté-relikviákkal kapcsolatban költségek merülnek fel.
Bényei Miklós elmondta, hogy a DEENK munkatársával, Korompay Gábornéval megtörtént az egyeztetés a relikviák befogadásáról. A Magyar Könyvtárosok Egyesületének XXXIV. vándorgyűlési anyagába belekerült a kuratórium titkárával közösen fogalmazott és a MTA Könyvtárában 600 példányban sokszorosított, az Alapítványt bemutató és támogatást kérő reklámanyag. A sokszorosítást a titkár levélben köszönte meg a MTAK főigazgató helyettesének.
Suppné Tarnay Györgyi beszámolt a Hajdúszoboszló polgármesterével folytatott tárgyalásairól és arra kérte az elnököt, hogy forduljon hivatalos levélben a polgármesterhez, Dr. Sóvágó Lászlóhoz. A levélben az Alapítvány tevékenységének részletezésével kérjük az Alapítvány anyagi támogatását általában és különösen a 2006-ban rendezendő konferencia okán. A hajdúszoboszlói városi könyvtár vezetőjével, Juhász Ilonával folytatott beszélgetésből kiderült, hogy a könyvtárnak nincsenek egyedi forrásai, azokat mind a DEENK kapta, ők fotókat és másolatokat őriznek, tudnak viszont a Kabán élő Kovács Máté-húgról, Katinka néniről, nála esetleg még előfordulhatnak levelek. Suppné Tarnay Györgyi felvetette, hogy az idei adó egy százalék felajánlásáról a könyvtáros képzőintézmények oktatóit is értesíteni lehetne, a kuratóriumi titkár elvállalta, hogy a levelezőlista moderátorának segítségével a könyvtáros tanszékek elektronikus levelezőlistáján közzéteszi a hirdetést.
Kovács Ilona közbevetette, hogy a kabai rokonok közül édesapja lánytestvére néhány éve meghalt, már csak unokahúga él ott, tőle a napokban telefonon megkérdezi, maradt-e még náluk Kovács Mátéra vonatkozó anyag (és a későbbiekben az elérhetőség érdekében kuratóriummal is közli a rokon címét-telefonszámát).
Tóth Gyula szerint a 2006-os évforduló méltó megünneplésének előkészítését nem lehet elég korán elkezdeni, az egyik legfontosabb cél olyan PhD-hallgató keresése lenne, aki disszertációjában vállalja a teljes Kovács Máté-életmű áttekintését, a téma ugyanis meghaladja a TDK-dolgozatok és a szakdolgozatok szintjét. Barátné Hajdu Ágnes megemlítette, hogy kolléganője, Patkósné Hanesz Andrea szeretné a doktori iskolát elkezdeni a budapesti egyetemi tanszéken és szívesen foglalkozna ezzel a témával. A kuratórium tagjai szerint  a könyvtáros szakma számára rendelkezésre álló pályázatokon (NKA, OTKA, Klebelsberg, Eötvös) különböző okok miatt nehezen lehetne folyamatos támogatást szerezni a téma kutatásához. A tagok vállalták, hogy saját tanszékükön utánanéznek és felmérik a Kovács Máté-témában eddig készült dolgozatokat, a titkár ugyanezt megteszi a Könyvtártudományi Szakkönyvtárban.
Kovács Ilona elmondta, hogy édesapja emlékét felidézni többször gyűltek már össze korábban régi tanítványok, 1996 után a 2006-os konferencia témája Kovács Máté könyvtárpolitikai tevékenysége lehetne. Suppné Tarnay Györgyi szerint az általános érdeklődésre számítás mellett feltétlenül egyes konkrét személyeket kell felkérni konferencia-előadás készítésére. 
Az elnök az előző üléshez hasonlóan most is hangsúlyozta, hogy a budapesti egyetemi tanszéken Fülöp Géza halála után félbemaradt, a „Könyv és könyvtár…” harmadik kötetének összeállítását célzó OTKA program eddig összegyűjtött anyagának hollétét feltétlenül ki kell deríteni és tárgyalásokat kell folytatni a gyűjtés folytatása érdekében. Szabó Sándor vállalta, hogy az anyag sorsáról érdeklődik Szelle Bélánál, Barátné Hajdu Ágnes pedig Voit Krisztinánál és ő felkeresi F. Csanak Dórát is, hátha a Fülöp-hagyaték is tartalmaz idevonatkozó anyagokat. Kovács Ilona szerint édesapja hagyatékában is maradtak a harmadik kötettel kapcsolatos tervek, ezeknek a közeljövőben utánanéz. Suppné Tarnay Györgyi és Bényei  Miklós felkérték az elnököt, keresse meg levélben a DEENK főigazgatóját, és kérje támogatását az ottani gyűjteményben található, témába vágó anyagok kutatásához (esetleg a témával közvetlenül foglalkozó kolléga megnevezésével). 

2. napirendi pont:
A kuratórium az Alapítvány jelenlegi pénzügyi helyzetének tanulmányozása után az elnök javaslatára egyhangú szavazással úgy döntött, hogy 80.000 forinttal növeli a bankszámlán lekötött összeget (az adminisztráció intézése a titkár feladata) és az idei évben 100.000 forintos felső összeghatárral pályázatot ír ki. 

3. napirendi pont:
A kuratórium úgy határozott, hogy 2003-ra Kovács Máté életművéhez kapcsolódó témákban pályázatot ír ki nappali tagozatos első diplomás hallgatók számára. Pályázni lehet a megjelölt témákban készült, befejezett tanulmánnyal, TDK- és szakdolgozattal. A kuratórium legföljebb két munkát jutalmaz, de fenntartja a jogot, hogy a benyújtott munkák színvonalától függően a jutalmazottak száma egy pályázóra csökkenhet. A pályázat szövegét március folyamán a Könyvtári Levelező/lapban, a Katalist-en és a könyvtárosképző tanszékeken teszzük közzé, a benyújtás határideje október 15. A kuratórium ez évi második ülésén hozza meg döntését és a díjakat – lehetőség szerint Kovács Máté novemberi 11-ei születésnapján – adja át ünnepélyes keretek között. Bényei Miklós javaslatára az idei pályázaton a június-júliusban végző diákok is indulhatnak. Kovács Ilona és az elnök a jegyzőkönyv számára kiemelte, hogy a támogatás e formája mellett a következő években az Alapító okiratban megjelölt többi célt (tehetséges, szociálisan rászorulók számára, rendszeres tanulmányi támogatás stb.) is figyelembe kell majd vennünk. Az elnök megkérte a kuratórium titkárát, fogalmazza meg és a kuratóriumi tagokkal történt egyeztetés után tegye közzé a pályázat szövegét (ld. mellékletben), majd megköszönte a részvételt és bezárta a kuratórium ülését.

Budapest, 2003. február 21.

A jegyzőkönyv hitelesítésére: 

Dr. Szabó Sándor sk.			Dr. Hangodi Ágnes sk.
     kuratóriumi tag			    kuratóriumi titkár